રાજયના પાટનગર ગાંધીનગર શહેરમાં ટ્રાફિકના નિયમોનો ભંગ કરનાર વાહનચાલકોને સ્થળ ઉપર પકડવાનું બંધ કરી દેવામાં આવ્યું હતું અને શહેરના મુખ્ય માર્ગો ઉપર લાગેલા સીસીટીવી કેમેરાના આધારે તેમના ઘરે ઈ-મેમો મોકલવામાં આવતો હતો. જો કે આ ઈ-મેમોથી બચવા માટે વાહનચાલકોએ નવા નવા નુસખાં પણ અપનાવ્યા હતા તો બીજી બાજુ ઘરે મેમો પહોંચી જતાં વાહનચાલકોની શાન ઠેકાણે આવી હતી અને ટ્રાફિકના નિયમોનું પાલન કરવાનું પણ શરૃ કરી દીધું હતું. ત્યારે વિધાનસભાની ચૂંટણીને અનુલક્ષીને ગૃહવિભાગે ગાંધીનગર સહિત તમામ શહેરોમાં ઈ-મેમો નહીં મોકલવા માટે હુકમ કર્યો હતો જેના પગલે ચાર મહિનાથી ઈ-મેમો મોકલવાનું બંધ કરી દેવામાં આવ્યું હતું. પોલીસ દ્વારા સર્કલો ઉપર ઉભા રહીને સ્થળ દંડ વસુલવામાં આવતો હતો. ત્યારે હવે તા.૧પ એપ્રિલ રવિવારથી ફરીથી આ ઈ-મેમો મોકલવાનું શરૃ કરવામાં આવનાર છે. ગાંધીનગર શહેરમાં અલગ અલગ સ્થળોએ લાગેલા કુલ રપ૦ જેટલા કેમેરા ઉપર જિલ્લા પોલીસ વડાની કચેરી ખાતેથી ટ્રાફિકનું મોનીટરીંગ કરવામાં આવે છે અને જેના આધારે ટ્રાફિકના નિયમોનો ભંગ કરનાર વાહનચાલકોની નંબર પ્લેટ ઓળખીને તેમના ઘરે મેમો મોકલવામાં આવશે. ચાર મહિના અગાઉ આ ઝુંબેશ બંધ કરવામાં આવી તે સમય બાદ કેમેરા પણ વધી ગયા છે જેથી હવે ગાંધીનગરમાં કોઈ માર્ગ એવો નથી જ્યાં કેમેરા લગાડાયા નથી. એટલે ટ્રાફિકના નિયમોનો ભંગ કરનાર કોઈ વાહનચાલક પોલીસની આ તીસરી આંખથી બચી નહીં શકે તો આગામી સમયમાં રોકેટ ગતિએ વાહન હંકારતા ચાલકો એ પણ ગાંધીનગરમાં સંભાળીને ચાલવું પડશે કેમકે આગામી સમયમાં પોલીસ દ્વારા વાહનોની સ્પીડ માપતા કેમેરા પણ લગાડવામાં આવનાર છે જેના થકી ઓવર સ્પીડવાળા વાહનોની ઓળખ કરીને મેમો મોકલવામાં આવશે.